Účastník olympijských hierÚčastník olympijských hier

**Eliška Misáková** (\* 12. október 1925, Kojetice, Česko-Slovensko – † 14. august 1948, Londýn, Spojené kráľovstvo) bola česká športová gymnastka, členka zlatého česko-slovenského družstva na olympijských hrách v Londýne v roku 1948.

Životopis
---------

Misáková vyrastala vo Vyškove kde v rokoch 1936 až 1944 navštevovala reálne gymnázium. Cvičila v miestnom Sokole, po vojne bola poverená tréningom dorasteniek. Od roku 1947 žila v Prahe.

Obaja rodičia sestier Misákových boli už v roku 1948 po smrti. Eliška mala okrem sestry Miloslavy ešte sestru Marie. Bol to práve Máriin manžel, pilot, ktorý športovkyne prepravil po olympiáde z Londýna do Česko-Slovenska.

Olympijské hry
--------------

Eliška Misáková na kladine.
Vedúcimi tohto družstva boli Marie Provazníková a Vlasta Děkanová. Zostavu s Eliškou Misákovou ďalej tvorila jej sestra Miloslava Misáková, Zdeňka Honsová, Věra Růžičková (pôvodne náhradníčka), Božena Srncová, Milena Müllerová, Zdeňka Veřmiřovská, Olga Šilhánová a Marie Kovářová.

Eliška Misáková síce odcestovala do dejiska olympijských hier, ale do bojov o medailu za ňu nastúpila náhradníčka Věra Růžičková. Už cestou do Londýna sa Misákovej objavili zdravotné problémy a vyšetrenia ukázali, že ide o detskú obrnu, ktorá bola v tej dobe neliečiteľná. Misáková zomrela v londýnskej nemocnici v Uxbridgei v sobotu o 7:30 londýnskeho času, len niekoľko hodín po tom čo jej tímové kolegyne získali zlato. V Británii bolo jej telo aj spopolnené.

Pri slávnostnom vyhlásení víťazov bola česko-slovenská vlajka olemovaná čiernou stuhou. O úspechu gymnastiek sa podľa slov Věry Růžičkovej neskôr veľmi nehovorilo a nepísalo aj preto, že ich vedúca Marie Provazníková hneď po olympiáde emigrovala a pre komunistov tak bola zradkyňa.

Medzinárodný olympijský výbor jej ako jedinému športovcovi v histórii udelil zlatú medailu in memoriam.

Pochovaná bola 4. septembra 1948 na cintoríne vo Vyškove.

Médiá
-----

O tejto tragickej udalosti, o prípravách a samotnom priebehu gymnastickej súťaže žien na londýnskej olympiáde natočil režisér Miroslav Kačor v roku 2012 dokumentárny film *Zlato pro Elišku*.

Referencie
----------

1. 1 2   *Eliška Misáková (1926-1948): Vyškov* [online]. Vyškov: Mesto Vyškov, 2008-08-20, rev. 2008-08-20, [cit. 2024-01-03]. Dostupné online.
2. 1 2 3 4 5   *Zlato pro Elišku, dokument* [online]. csfd.cz, [cit. 2024-01-03]. Dostupné online.
3. ↑  JAKOUBEK, Jiří. POHNUTÉ OSUDY: Slzy štěstí? Kdepak, zlaté gymnastky oplakávaly v Londýně mrtvou kamarádku. *Lidovky.cz* (Praha: MAFRA), 2015-12-26. Dostupné online [cit. 2023-01-21]. ISSN 1213-1385.
4. 1 2   Zlatá olympionička Molislava Čamková-Misáková. *Sokol* (Praha: MAFRA), 2010, roč. 68. Dostupné online [cit. 2015-07-02]. ISSN 0489-6718. Archivované 2020-10-19 z originálu.
5. ↑  WALLECHINSKY, David. *The Complete Book of the Olympics*. Londýn : Aurum Press, 2004. 1171 s. ISBN 978-1-85410-990-3. S. 863.
6. ↑  KAČOR, Miroslav. *Smrt, která zastínila olympijské zlato československých gymnastek* [online]. zpravy.tiscali.cz, 2017-06-03, [cit. 2023-01-21]. Dostupné online.
7. ↑  JAKOUBEK, Jiří. Zlatou radost poznamenal smutek. Gymnastka Misáková zemřela na obrnu. *Lidovky.cz* (Praha: MAFRA), 2013-04-05. Dostupné online [cit. 2024-01-03]. ISSN 1213-1385.
8. ↑   *Zlato pro Elišku (2012)* [online]. csfd.cz, [cit. 2024-01-03]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Eliška Misáková**

Zdroj
-----

*Tento článok je čiastočný alebo úplný preklad článku Eliška Misáková na českej Wikipédii.*